Document ID: 31988R2286

*****
ΚΑΝΟΝΙΣΜΟΣ (ΕΟΚ) αριθ. 2286/88 ΤΟΥ ΣΥΜΒΟΥΛΙΟΥ
της 19ης Ιουλίου 1988
για τη χορήγηση ειδικής ενίσχυσης για τους σπόρους σόγιας που παράγονται και μεταποιούνται στην Πορτογαλία
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 234 παράγραφος 2,
την πρόταση της Επιτροπής,
Εκτιμώντας:
ότι λόγω, ιδίως, των ειδικών προβλημάτων της πορτογαλικής γεωργίας, αφενός, και της απουσίας ενίσχυσης που προκύπτει από την πράξη προσχώρησης, αφετέρου, το ξεκίνημα της καλλιέργειας της σόγιας στην Πορτογαλία συναντά δυσκολίες· ότι είναι σκόπιμο να ενθαρρυνθεί η πορτογαλική παραγωγή σπόρων σόγιας και να προβλεφθεί η χορήγηση ειδικής ενίσχυσης·
ότι η ενίσχυση αυτή πρέπει να περιορισθεί στην περίοδο εφαρμογής, στην Πορτογαλία, του καθεστώτος ελέγχου που αναφέρεται στο άρθρο 292 της πράξης προσχώρησης, μετά τη λήξη της οποίας εφαρμόζονται οι κοινές διατάξεις σχετικά με την ενίσχυση,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Έως τις 31 Δεκεμβρίου 1990, οι σπόροι σόγιας που παράγονται και μεταποιούνται στην Πορτογαλία τυγχάνουν ειδικής ενίσχυσης ίσης με τη διαφορά μεταξύ της τιμής στόχου αυτών των σπόρων στην Πορτογαλία και της τιμής των εισαγόμενων σπόρων σόγιας.
Άρθρο 2
Οι λεπτομέρειες εφαρμογής του παρόντος κανονισμού είναι εκείνες που προβλέπει ο κανονισμός (ΕΟΚ) αριθ. 2329/85 (1), όπως τροποποιήθηκε τελευταία από τον κανονισμό (ΕΟΚ) αριθ. 2867/87 (2). Εάν παραστεί ανάγκη, θεσπίζονται συμπληρωματικές λεπτομέρειες σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (3), όπως τροποποιήθηκε τελευταία από τον κανονισμό (ΕΟΚ) αριθ. 2210/88 (4).
Άρθρο 3
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Σεπτεμβρίου 1988.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Ιουλίου 1988.

Labels: 17
19